Գաբրիել Գարսիա

Գաբրիել Գարսիա դե լա Տոռե (իսպ.` Gabriel "Gabri" García de la Torre, փետրվարի 10, 1979(1979-02-10), Սալյենտ, Bages, Բարսելոնայի պրովինցիա, Կատալոնիա, Իսպանիա), նախկին իսպանացի ֆուտբոլիստ, կիսապաշտպան։ Ներկայումս շվեյցարական «Սիոն» ֆուտբոլային ակումբի մարզիչն է։
«Բարսելոնա»-ի սան է։ Լինելով ունիվերսալ ֆուտբոլիստ հանդես է եկել ինչպես կիսապաշտպանի, այնպես էլ եզրային պաշտպանի դիրքերում։ Կարիերայի ընթացքում հանդես է եկել նաև «Այաքս»-ի, «Ում Սալալ»-ի, «Սիոն»-ի և «Լոզանա»-ի կազմերում։
Իսպանիայի օլիմպիական հավաքականի կազմում դարձել է Օլիմպիական խաղերի արծաթե մեդալակիր։ Իսպաիայի հավաքականի կազմում էլ մասնակցել է Եվրո 2004-ին։


== Ակումբային կարիերա ==


=== «Բարսելոնա» ===
Գաբրիել Գարսիան «Բասելոնա» ֆուտբոլային ակումբի ակադեմիայի սան է։ Թիմի երիտասարդական կազմում նա իր առաջին հանդիպումներն անցկացրել է 1997/98 մրցաշրջանում։ Մրցաշրջանի ընթացքում Գարսիան մասնակցել է 28 հանդիպման և դարձել է 4 գոլի հեղինակ։
Թիմի հիմնական կազմում սկսել է հանդես գալ 1999/00 մրցաշրջանի ընթացքում։ Հաջորդ 4 տարիների ընթացքում իսպանացին եղել է թիմի հիմնական կազմի ֆուտբոլիստ։ «Բարսելոնա»-ի կազմում երկու անգամ դարձել է Լա Լիգայի չեմպիոն, մեկական անգամ էլ Իսպանիայի սուպերգավաթակիր և Չեմպիոնների լիգայի խաղարկության հաղթող։


=== «Այաքս» ===
2006 թվականի հունիսի 6-ին ազատ գործակալի կարգավիճակով Գաբրիել Գարսիան տեղափոխվել է Նիդերլանդների ֆուտբոլի առաջնությունում հանդես եկող «Այաքս»։ Օգոստոսին ֆուտբոլիստը թիմի կազմում դարձել է Նիդերլանդների ֆուտբոլի սուպերգավաթակիր` 3-1 հաշվով հաղթելով «ՊՍՎ»-ին։
2007 թվականի մայիսին Գաբրիելը օգնել է թիմին դառնալ Նիդերլանդների ֆուտբոլի գավաթի խաղարկության հաղթող։ Եզրափակիչ խաղում «Այաքս»-ը հաղթել է «Ալկմար»-ին։ Հանդիպման 79-րդ րոպեին Գարսիան կարմիր քարտ է ստացել և հեռացվել է խաղադաշտից։ Օգոստոսին «Այաքս»-ը նորից հաղթել է Սուպերգավաթի խաղարկությունում։


=== Հետագա տարիներ ===
2010 թվականի մայիսի 27-ին 31-ամյա Գաբրիել Գարսիան ազատ գործակալի կարգավիճակով պայմանագիր է կնքել կատարական «Ում Սալալ»-ի հետ։ Թիմի կազմում ֆուտբոլիստն անցկացրել է 1 մրցաշրջան։
Հաջորդ տարվա հուլիսի 4-ին Գաբրիելը տեղափոխվել է Շվեյցարիայի Սուպեր լիգայում հանդես եկող «Սիոն»։
2012 թվականի հուլիսի 5-ին Գաբրիել Գարսիան փոխել է իր ակումբային գրանցումը` տեղափոխվելով «Լոզանա»։ 2014 թվականին ֆուտբոլիստը հայտարարել է իր կարիերան ավարտելու մասին։
35 տարեկան հասակում Գարսիան վերադարձել է «Բարսելոնա», որպես գլխավոր մարզչի օգնական։
2017 թվականի հոկտեմբերի 25-ին Գարսիան պաշտոնապես նշանակվել է «Սիոն»-ի գլխավոր մարզիչ։


== Միջազգային կարիերա ==
Իսպանիայի օլիմպիական հավաքականի կազմում Գաբրիել Գարսիան 2000 թվականին մասնակցել է Սիդնեյում կայացած Օլիմպիական խաղերին։
Իսպանիայի ազգային հավաքականի կազմում Գարսիան իր նորամուտը նշել է 2003 թվականի ապրիլի 30-ին` Էկվադորի հավաքականի դեմ ընկերական խաղում։ Գաբրիելը Իսպանիայի հավաքականի կազմում մասանկցել է Եվրո 2004-ին։


== Ձեռքբերումներ ==


=== Ակումբային ===
Լա Լիգայի չեմպիոն - 2004/05, 2005/06
Չեմպիոնների լիգայի գավաթակիր - 2005/06
Նիդերլանդների գավաթի խաղարկության հաղթող - 2006/07, 2009/10
Նիդերլանդների սուպերգավաթակիր - 2006, 2007


=== Միջազգային ===
Աշխարհի չեմպիոն (Մ20) - 1999
Օլիմպիական խաղերի փոխչեմպիոն - 2000


== Ծանոթագրություններ ==


== Արտաքին հղումներ ==
Էջը lausanne-sport.ch կայքում(չաշխատող հղում) (ֆր.)
Էջը Իսպանիայի հավաքականի պաշտոնական կայքում Archived 2012-05-24 at the Wayback Machine. (իսպ.)
Ֆուտբոլիստի էջը soccerway.com կայքում(անգլ.)